
Ismétlődő nyomóterheléssel vizsgált Golden Delicious almák energiamutatóinak meghatározása

A Golden Delicious alma Magyarországon is elterjedt gyümölcsfajta. Az almák szállítása, tárolása, feldolgozása során jelentős mennyiségű hulladék keletkezik a gyümölcs mechanikai sérülése miatt az élelmiszeriparban. A közúti szállítás, illetve a különböző technológiai folyamatok során különféle ismétlődő terhelések érik a gyümölcsöt, melynek jellemző paraméterei a frekvencia és az erő.
Az almákat érő rezgések hatását modellezve dolgozatomban az almák roncsolásos mechanikai vizsgálatával foglalkoztam. A mérési adatsorok F=14 N maximális értékű periodikus terheléssel, különböző frekvenciákon készültek. A rendelkezésre álló adatok kiértékelése során 150 mérési adatsort dolgoztam föl. Az adatsorok tartalmazták az erő és a hozzá tartozó elmozdulás értékét az idő függvényében, melyeket diagramban ábrázoltam.
Az így kapott görbe jellemző értékeinek (ciklusszám, csúcspontok koordinátái) meghatározására algoritmust dolgoztam ki. Célom volt numerikus integrálással meghatározni a rugalmas energiát, a maradó alakváltozás értékeit pedig az egyes ciklusok deformációjának szélsőértékeiből határoztam meg. A rendelkezésre álló disszipált energia adatok és az általam kiszámított rugalmas energia értékek felhasználásával dimenzió nélküli arányszámot hoztam létre, valamint meghatároztam a ciklusonkénti maradó alakváltozás állandósult értékét. Az így kapott értékek és a tönkremenetelig eltelt ciklusok száma között függvénykapcsolatot állítottam föl. A szakterületen eddig nem volt ismert a disszipált és rugalmas energiák arányának függvénykapcsolata a tönkremenetellel.



